CELEX: 32020D1325
Language: bg
Date: 2020-09-21 00:00:00
Title: Решение (ЕС) 2020/1325 на Съвета от 21 септември 2020 година относно позицията, която трябва да се заеме от името на Европейския съюз в рамките на Конвенцията за бъдещо многостранно сътрудничество в областта на риболова в североизточната част на Атлантическия океан по отношение на подаденото от Обединеното кралство заявление за присъединяване към посочената конвенция, и за отмяна на Решение (ЕС) 2019/510

25.9.2020   
               
               
                  BG
               
               
                  Официален вестник на Европейския съюз
               
               
                  L 311/8
               
            
         РЕШЕНИЕ (ЕС) 2020/1325 НА СЪВЕТА
         от 21 септември 2020 година
         относно позицията, която трябва да се заеме от името на Европейския съюз в рамките на Конвенцията за бъдещо многостранно сътрудничество в областта на риболова в североизточната част на Атлантическия океан по отношение на подаденото от Обединеното кралство заявление за присъединяване към посочената конвенция, и за отмяна на Решение (ЕС) 2019/510
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията за бъдещо многостранно сътрудничество в областта на риболова в североизточната част на Атлантическия океан (1) („Конвенцията NEAFC“) беше одобрена с Решение 81/608/ЕИО на Съвета (2) и влезе в сила на 17 март 1982 г.
                  
               
                     (2)
                  
                  
                     Конвенцията NEAFC понастоящем се прилага по отношение на Обединеното кралство в резултат на това, че Съюзът е договаряща се страна по нея, докато член 20, параграф 4 от тази конвенция не допуска присъединяването на държави членки към посочената конвенция.
                  
               
                     (3)
                  
                  
                     По силата на член 20, параграф 4 от Конвенцията NEAFC всяка държава може да се присъедини към конвенцията, при условие че заявлението ѝ за присъединяване бъде одобрено от три четвърти от всички договарящи се страни по конвенцията в срок от 90 дни от датата на нотификацията от депозитаря за приемането на заявлението.
                  
               
                     (4)
                  
                  
                     На 8 януари 2019 г. Обединеното кралство подаде заявление за присъединяване към Конвенцията NEAFC като договаряща се страна. На същата дата депозитарят нотифицира за това Комисията.
                  
               
                     (5)
                  
                  
                     На 25 март 2019 г. Съветът прие Решение (ЕС) 2019/510 (3). Посоченото решение беше в подкрепа на присъединяването на Обединеното кралство към Конвенцията NEAFC и беше прието, за да се предвиди ситуация, при която Обединеното кралство би напуснало Съюза без споразумение за оттегляне. Поради това с Решение (ЕС) 2019/510 Комисията беше упълномощена да нотифицира за позицията на Съюза само в случай, че не бъде сключено споразумение за оттегляне.
                  
               
                     (6)
                  
                  
                     Заявлението на Обединеното кралство за присъединяване не беше одобренo от необходимия брой договарящи се страни по Конвенцията NEAFC, тъй като кворумът от три четвърти не беше достигнат.
                  
               
                     (7)
                  
                  
                     Съгласно член 129, параграф 4 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (4) („Споразумението за оттеглянето“), по време на преходния период Обединеното кралство може да договаря, подписва и ратифицира международни споразумения, сключени от него в негово собствено качество, в областите на изключителна компетентност на Съюза, при условие че тези споразумения не влизат в сила или не се прилагат по време на преходния период, освен ако това не е разрешено от Съюза. В Решение (ЕС) 2020/135 на Съвета (5) се определят условията и процедурата за предоставяне на такива разрешения.
                  
               
                     (8)
                  
                  
                     Със свое писмо от 3 април 2020 г. Обединеното кралство уведоми Комисията за намерението си да изрази съгласие да се обвърже, в собствено качество, с Конвенцията NEAFC по време на преходния период. На 6 юли 2020 г. Обединеното кралство подаде ново заявление за присъединяване към посочената конвенция с цел присъединяване, което да породи действие по време на преходния период по начин, съответстващ на Споразумението за оттеглянето.
                  
               
                     (9)
                  
                  
                     Тъй като условията, посочени в член 3, параграф 1 от Решение (ЕС) 2020/135, са изпълнени, с Решение за изпълнение (ЕС) 2020/1305 на Съвета (6) на Обединеното кралство се предоставя разрешение да изрази съгласие да се обвърже с Конвенцията NEAFC в собствено качество.
                  
               
                     (10)
                  
                  
                     Съгласно членове 56, 63 и 116 от Конвенцията на Организацията на обединените нации по морско право (7) („Конвенцията на ООН по морско право“), Обединеното кралство има законни риболовни интереси в зоната на Конвенцията, предвидена в Конвенцията NEAFC (в открито море) като крайбрежна държава, тъй като водите в неговата изключителна икономическа зона попадат в посочената зона на Конвенцията.
                  
               
                     (11)
                  
                  
                     С цел да се избегне неустойчив риболов е в интерес на Съюза Обединеното кралство да сътрудничи в управлението на запасите от общ интерес в пълно съответствие с разпоредбите на Конвенцията на ООН по морско право и Споразумението на ООН относно прилагането на разпоредбите на Конвенцията на ООН по морско право от 10 декември 1982 г., свързани с опазването и управлението на трансгранично преминаващите и далекомигриращите рибни запаси (8) („Споразумението на ООН за рибните запаси“), и с каквито и да било други международни споразумения или правила на международното право.
                  
               
                     (12)
                  
                  
                     Както е предвидено в член 63, параграф 2 от Конвенцията на ООН по морско право и в член 8 от Споразумението на ООН за рибните запаси, когато един и същ запас или запаси от сходни видове се срещат както в изключителната икономическа зона, така и в район отвъд нея и съседен на зоната, крайбрежната държава и държавите, извършващи риболов от тези запаси в съседния район, са длъжни да си сътрудничат, с цел постигане на съгласие относно мерките, необходими за съхраняването на тези запаси в съседния район. Това сътрудничество може да се установи в рамките на регионални организации за управление на рибарството. Присъединяването на Обединеното кралство към Конвенцията NEAFC ще му даде възможност да сътрудничи във връзка с необходимите мерки за управление на рибарството, за да се гарантира, че риболовните дейности се извършват така, че съответните рибни запаси да се използват по устойчив начин.
                  
               
                     (13)
                  
                  
                     Присъединяване още преди изтичането на преходния период би позволило на Обединеното кралство да осигури пълното действие на задълженията, произтичащи от Конвенцията на ООН по морско право по отношение на мерките за опазване и управление, които пораждат действие от момента, когато преходният период приключи и правото на Съюза престане да се прилага по отношение на тази държава. Поради това е в интерес на Съюза подаденото от Обединеното кралство заявление за присъединяване към Конвенцията NEAFC да се одобри преди изтичането на срока за нотифициране, посочен в член 20, параграф 4 от Конвенцията NEAFC.
                  
               
                     (14)
                  
                  
                     В интерес на яснотата и правната сигурност Решение (ЕС) 2019/510 следва да бъде отменено,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Позицията, която трябва да се заеме от името на Съюза в рамките на Конвенцията за бъдещо многостранно сътрудничество в областта на риболова в североизточната част на Атлантическия океан („Конвенцията NEAFC“), е да се одобри заявлението за присъединяване на Обединеното кралство към Конвенцията NEAFC.
            
            
               2.   Комисията се упълномощава да нотифицира за позицията на Съюза депозитаря на Конвенцията NEAFC преди изтичането на срока за нотифициране, посочен в член 20, параграф 4 от Конвенцията NEAFC.
            
         
         
            Член 2
            Решение (ЕС) 2019/510 се отменя.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 21 септември 2020 година.
            
               
                  За Съвета
               
               
                  Председател
               
               J. KLOECKNER
            
         
         
            (1)  ОВ L 227, 12.8.1981 г., стр. 22.
         
            (2)  Решение 81/608/ЕИО на Съвета от 13 юли 1981 г. относно подписването на Конвенция за бъдещо многостранно сътрудничество в областта на риболова в североизточната част на Атлантическия океан (ОВ L 227, 12.8.1981 г., стр. 21).
         
            (3)  Решение (ЕС) 2019/510 на Съвета от 25 март 2019 г. относно позицията, която трябва да се заеме от името на Европейския съюз в рамките на Конвенцията за бъдещо многостранно сътрудничество в областта на риболова в североизточната част на Атлантическия океан по отношение на подаденото от Обединеното кралство заявление за присъединяване към посочената конвенция (ОВ L 85, 27.3.2019 г., стр. 22).
         
            (4)  ОВ L 29, 31.1.2020 г., стр. 7.
         
            (5)  Решение (ЕС) 2020/135 на Съвета от 30 януари 2020 г. относно сключването на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 29, 31.1.2020 г., стр. 1).
         
            (6)  Решение за изпълнение (ЕС) 2020/1305 на Съвета от 18 септември 2020 г. за предоставяне на разрешение на Обединеното кралство да изрази съгласие да се обвърже, в собствено качество, с определени международни споразумения, които да се прилагат по време на преходния период, в сферата на общата политика на Съюза в областта на рибарството (ОВ L 305, 21.9.2020 г., стр. 27).
         
            (7)  ОВ L 179, 23.6.1998 г., стр. 3.
         
            (8)  ОВ L 189, 3.7.1998 г., стр. 16.